Óbuda Napja 2026 | obuda.hu

Budapesti Szabadidősport Szövetség programjai
2026-05-10 10:00 - 20:00 (Europe/Budapest) | Flórián tér, Flórián tér, Budapest, 1032
Idén tavasszal Óbudára érkezik a MOCCANJ! Sportfesztivál, ahol a mozgás, az élmény és a kihívás találkozik! A Budapesti Szabadidősport Szövetség és tagszervezetei izgalmas, interaktív programokkal várnak minden korosztályt.
Tedd próbára reflexeidet a BlazePod segítségével, fejleszd ügyességed célba lövéssel, kapura lövéssel vagy akár modellautó vezetéssel!
A fesztiválon a szórakozás mellett a fenntarthatóság is szerepet kap ott, ahol a kreatív technológiai találkozik fizikai mozgással. Kerékpárt tekerve hozhatod mozgásba az elektromos kisvonatot vagy versenyezz környezetbarát módon kisautókkal!
A népi játékokkal felidézzük a technika mentes szórakozást, ahol az ügyességet, a gyorsaságot nem támogatja az elektronika. Tekerd gyorsan a kacsa-futamot, célozz pontosan és gyorsan a gombhokiban vagy találj be a korongcsúszka zsebeibe vagy dobd pontosan a babzsákot a célba. A tekergő teke és az egeres ügyességi fal a koncentrációt és az ügyességet teszi próbára.
Mozdulj, próbáld ki, és éld át a sport örömét – találkozzunk Óbudán!
BlazePod
Egy eszköz, amely a modern technológia és a tudomány találkozásából született. Nem csupán szórakoztat, hanem aktívan fejleszt is. Fokozza a kognitív és fizikai képességeidet, javítja a reakcióidőt és az állóképességet, miközben támogatja a gyors és hatékony döntéshozatalt. Tapasztald meg, milyen, amikor a fejlődés élménnyé válik!
Célba lövés
Önálló és számos sportág egyik eleme a lövészet. Nálunk biztonságosan, akár gyermekek is ki tudják próbálni célzó képességüket, ügyességüket. Szivacs lövedéket lövő pisztolyainkkal nem a pontosságról híresek, de éppen ez jelenti a kihívást!
Kapura lövés
Mindenki próbált már betalálni labdával egy kapuba. A mi kapunknál pontosan kell célozni, mert csak öt helyen lehet betalálni a hálóba!
Modellautó vezetés
Az 1:10 méretarányú (45 cm) autók nem a gyorsaságról, hanem a precíz irányításról és koncentrációról szólnak. Az akadályokkal tűzdelt pálya izgalmas kihívást nyújt minden korosztálynak, egyedi élményt nyújt a reflexek és az irányítás összhangjáról.
Fizikai aktivitásból elektromos áram
Kerékpárra pattanva, a pedál taposásával indíthatjuk el és tarthatjuk mozgásban a kis vonatot. A formula bringa, a kerékpárok által megtermelt energiával működtetett kisautókkal versenyezhetünk.
Népi játékpark
A kacs-futam, a gombhoki, a tekergő teke, a korongcsúszka, a babzsák célba dobó (mai nevén: Cornhole) és az egérfal egyaránt kihívást jelent egyéni vagy páros játék keretében.

Szabadidős programok a Team Rekreáció csapatával
2026-05-10 10:00 - 20:00 | Flórián tér, Flórián tér, Budapest, 1032
A Team Rekreáció bemutatja: rekesztorony építés, sumo, pingpong, teqball, XXL csocsó, kacanga, hordó lovaglás, Angry birds csúzli, bébijátszó.

Bemutatkoznak a kerületi sportegyesületek
2026-05-10 10:00 - 20:00 | Flórián tér, Flórián tér, Budapest, 1032
Bemutatkoznak a kerületi sportegyesületek: OVSE – Jövő Záloga Közhasznú Egyesület, Gankaku Sportegyesület, Magyar Aikido-Kultúra Szakszövetség, Panoráma SE, Óbudai Judo Club, Óbudai Ganz Vízisport Egyesület, Gerecse Sziklamászó SE, Vasas Röplabda Kft., Aquincum Sportegyesület

XXXV. Floralia – Római tavaszünnep Aquincumban
2026-05-10 10:00 - 18:00 | Aquincumi Múzeum és Régészeti Park, Szentendrei út 135., Budapest, Pest, 1031, Magyarország
BTM Aquincumi Múzeum
1031 Budapest, Szentendrei út 135.
május 10. 10:00 – 18:00
XXXV. Floralia – Római tavaszünnep Aquincumban
A BTM Aquincumi Múzeum 2026-ban is vár minden érdeklődőt az idén 35. alkalommal megrendezésre kerülő Floralia – Római tavaszünnepre, amely során tudományos ismeretterjesztés, megelevenedő történelem, zene és táncművészet, színház és gasztronómia egymás mellett érvényesül. Május 9-én és 10-én Róma tógás népe ismét birtokba veszi az egykori aquincumi polgárvárost, hogy megfogható közelségbe hozza Budapest római kori örökségét.
A belépés III. kerületi állandó lakcímmel rendelkező lakosok számára, érvényes lakcímkártya felmutatásával, ingyenes, de helybeni regisztrációhoz kötött!
További részletek: www.aquincum.hu
Fotó: Szilágyi Nóra

Mozdulnék! Sportlabor-ingyenes egészségügyi állapotfelmérések
2026-05-10 10:00 - 18:00 | Flórián tér, Flórián tér, Budapest, 1032
Arteriográf, BlazePod, Y-Balance, látásfunkció, szorítóerő mérések a Flórián téren.

A gyár anatómiája. Interaktív játékok nemcsak gyerekeknek
2026-05-10 10:00 - 17:00 | Zichy udvar, Szentlélek tér, Budapest, Pest, 1033, Magyarország

Zöld Óbuda kézműves sátor
2026-05-10 10:00 - 17:00 | Zichy udvar, Szentlélek tér, Budapest, Pest, 1033, Magyarország
A hétvége mindkét napja során újrahasznosításhoz kötődő kézműves foglalkozások várják a gyerekeket és a felnőtteket a Zöld Óbuda kézműves sátorban.

Tökmagfalva-interaktív mesefalu
2026-05-10 10:00 - 17:00 | Zichy udvar, Szentlélek tér, Budapest, Pest, 1033, Magyarország
A digitális világ egyre nagyobb károkat okoz gyermekeink fejlődésében. Egy olyan helyet alkottunk meg, ahol játszva igazi játékra tanítunk.
A kézműves mesterségek eszközei a kerti munkák, a tökmagfalvi lét valójában szerepjátékon keresztül elvégzett, sok mozgással összekapcsolt motorikus és figyelemfejlesztés.
Lépj be egy varázslatos faluba, legyél te a király vagy katona, a kovács vagy az asztalos, fedezd fel a gyógynövények titkait és a földművelés rejtelmeit.
Tökmagfalva interaktív mesefalu izgalmas és különleges gyerekprogram rendezvényeken, fesztiválokon.

Sváb kenyér vásár a SütiPéktől
2026-05-10 10:00 - 17:00 | Zichy udvar, Szentlélek tér, Budapest, Pest, 1033, Magyarország

Civil udvar
2026-05-10 10:00 - 17:00 | Zichy udvar, Szentlélek tér, Budapest, Pest, 1033, Magyarország
A kerületi civil egyesületek interaktív programokon keresztül ismertetik meg munkásságukat.
Kitelepülő civil egyesületek:
Göncz Árpád Alapítvány
FLÓRA Értelmi Fogyatékosokért és Autistákért Alapítvány
Sclerosis Multiplex Budapesti Egyesület
Jóbuda Közösségi Alapítvány
Soroptimist Club Budapest
Szent László Haditorna Egyesület
Arts Harmony Társaság,
Nők a Nőkért Együtt az Erőszak Ellen Egyesület

Hagyományainkból táplálkozunk - Éljen a strudli!
2026-05-10 10:00 - 17:00 | Óbudai Múzeum, Fő tér 1., Budapest, Pest, 1033, Magyarország
2026.05.10.
A programokon a részvétel ingyenes!
Óbudai Múzeum épületében
10:00-17:00 Az elveszett strudli nyomában – receptkereső játék a helytörténeti kiállításban. Javasolt életkor: 6-99 év
10:00-17:00 Főzz te is! Próbáld ki játékkonyháinkat a játéktörténeti kiállítás előterében. Javasolt életkor: 3-8 év
10:00-17:00 „Falatnyi varázslat – Miniatűr babakonyhák” kiállítás. Skultéti Orsolya miniatűr „finomságai” a játéktörténeti kiállítás előterében
14:00-14:45 Falatnyi varázslat – Így készült… beszélgetés Skultéti Orsolya miniatűr készítővel a játéktörténeti kiállítás előterében. Beszélgetőtárs: Vészi-Polgár Mónika, történész-muzeológus
Zichy-udvarban
10:00 – 11:00 Tárlatvezetés Templomok a talpunk alatt című középkori pincetárlatunkban
tartja: Benyóné Dr. Mojzsis Dóra, ny. régész-muzeológus
10:00-17:00 Sváb kenyér vásár a SütiPéktől
10:00-17:00 Egy gyár anatómiája. Interaktív játékok nem csak gyerekeknek
11:00 -11:50 Kocsonyakirályfi – jóízű bábos mese 7 fejezetben, nem csak gyerekeknek. Javasolt életkor: 4-10 év
Mici királykisasszony két dolgot szeret a világon a legjobban: a finom ételek megalkotását és királyi apukáját. Mondjuk királyi apukája szerint igazán szerethetne egy harmadikat is, például a férjhez menést egy királyfihoz, lovaghoz vagy szakácsmesterhez. Mici királykisasszony azonban hallani sem akar a szerelemről meg a házasodásról – egy darabig. Azután pedig már ki sem tudja verni a fejéből azt a titokzatos idegent, akit elég volt egyszer látni, hogy megszeresse… Hogy ebből mi sül ki?
Írta és rajzolta: Szegedi Katalin
Bábosra és bábokra igazította: Papp Melinda
Bábok, díszletek, jelmez:Tóth Krisztina, Néder Norbert, Szegedi Katalin
Zenével fűszerezte: Szabó Balázs
Az egészet jól kifőzte és eljátssza: Tóth Krisztina
Kastély kert
15:00-17:00 Só-liszt gyurma készítés Kleman Ágnes múzeumpedagógussal
15:00 – 16:00 Tárlatvezetés Templomok a talpunk alatt című középkori pincetárlatunkban
tartja: Benyóné Dr. Mojzsis Dóra, ny. régész-muzeológus.

Kerületi zeneiskolák bemutatója
2026-05-10 10:00 - 11:20 | Szentlélek tér, Szentlélek tér 1., Budapest, Pest, 1033, Magyarország
Az Óbuda Napja programsorozat legfőbb célkitűzése, hogy bemutassa a kerület kulturális gazdagságát az érdeklődők számára, így ebből a sorból nem maradhatnak ki azok a diákok sem, akik zenei és művészeti tanulmányaikkal ugyancsak hozzájárulnak Óbuda kulturális kincseinek gyarapodásához. A hétvégén a kerületi tánc- és zeneiskolák diákjainak előadásai is színesítik a műsort.
10:00-10:30: Andor Ilona Ének-Zenei Ált. és Alapfokú Művészeti Baptista Iskola kamaraprodukciója
11:00-11:20: Aelia Sabina Alapfokú Művészeti Iskola Ütős-Fúvós Nagyzenekara

Napindító jóga
2026-05-10 10:00 - 11:00 | Flórián tér, Flórián tér, Budapest, 1032
Jóga Téklesz Diána vezetésével.

Mehringer-koncert
2026-05-09 20:30 - 22:00 | Fő tér, Fő tér 3., Budapest, Pest, 1033, Magyarország
A Fonogram díjra is jelölt, az újhullámos magyar könnyűzene legérdekesebb arcának nevezett Mehringer négy éve alkot és koncertezik országszerte.
Néhány év kemény munka és építkezés után, 2025-ben robbant be igazán Mehringer, amikor a SZAR AZ ÉLET c. dallal a legszélesebb közönséghez is elért.
2025 novemberében dupla teltházas koncertet adott az Akvárium klubban, a hazai fesztiválok biztos szereplője volt a nyári szezonban, előző évben pedig megvalósított két saját, sikeres vidéki klubturnét, egy MVM Dome, illetve egy Papp László Arénás vendégeskedést is kipipált. Fellépett a SZIN Fesztivál nagyszínpadán, az évek során pedig többször játszottak zenekarával a Budapest Parkban, 2026.07.16-án pedig az első saját headliner show-jukra készülnek.
A rövid idő ellenére Mehringer hallgatottsága kiemelkedően magas, dalai 80 millió stream felett járnak, Spotify-on havi 240 ezer hallgatót tudhat magáénak, dalait rotációban játsszák rádiók, YouTube-on pedig az új dalai folyamatosan a trending lista elején szerepelnek.
Zenéit Illés Ferenc, sosehol producerrel együttműködésben szerzi, dolgozott már együtt a hazai újhullám művészeivel: Lil Frakk, Filo, Kristoaf, Molnár Tamás, Indigo és olyan ismertebb nevekkel is, mint a Halott Pénz és a Váradi Roma Café.
2026 tavaszán megjelenik a Mehringer második nagylemeze.
Mehringer Marci erős online jelenléttel rendelkezik, globális márkák érdeklődését is felkeltette, több éve dolgozik együtt olyanokkal, mint a Pepsi vagy a Yves Saint Laurent.
Mehringer legfőbb célja az őszinteség, a feltételektől mentes alkotás. Pofátlanul szókimondó szövegeivel és energikus dalaival stílusokon és generációkon átívelően juttatja el gondolatait a nagyközönséghez.
Fotó: Kaszt Ákos
További információkért látogasson el a koncert facebook eseményére:
https://fb.me/e/7J7o7WZYL

KFT - koncert
2026-05-09 19:00 - 20:00 | Fő tér, Fő tér 3., Budapest, Pest, 1033, Magyarország
A magyar újhullám legendás zenekara, a KFT új fejezetet nyitott történetében. Laár András idei távozása után a három alapító tag – Bornai Tibor, Lengyelfi Miklós és Márton András – viszi tovább az együttest, csatlakozott hozzájuk Nedvig Balambér (gitár, ének) és Szekeres András (ének). A nyári fesztiválszezont (Fishing on Orfű, Budapesti Belvárosi Fesztivál, Keszthely Fest, Tízforrás Fesztivál stb.) ebben a felállásban játszották végig, az évet a Zene Házában zárták.
A 2026-ban 45. születésnapját ünneplő KFT műsora igazi slágerparádénak ígérkezik. Felcsendülnek a generációkon átívelő klasszikusok, többek közt: az Afrika, a Balatoni nyár, a Bábu vagy, a Bál az Operában, az Elizabet és vadonatúj számokat is hallhat a közönség.
A KFT Bál az Operában lemezét „Minden idők 100 legfontosabb magyar albuma” közé választotta a szakma.
Kövesse a koncert eseményét a facebook-on:
https://fb.me/e/5RA67ROR7

Terra Profonda
2026-05-09 18:00 - 19:00 | Szentlélek tér, Szentlélek tér 1., Budapest, Pest, 1033, Magyarország
A Terra Profonda trió sámáni folk-blues zenéje immár tizennegyedik éve tölti meg a színpadokat intenzív jelenlétével. A külföldön is értékelt magyar zenekarban Kiss Krisztián a népzene, Szabó Mátyás a jazz és a progresszív zenék, Vincenzo Lo Buglio palermói születésű énekes pedig a sötétebb, nehezebb műfajok felől érkezett. A Terra Profonda szerzeményei valahol a roots, a folk, a sanzon és az americana között helyezkednek el, amikben – többek között – elcsigázott szerelmek, nagyvadak és pislákoló kikötők elevenednek meg Vincenzo baritonján.
Több, mint tíz éve járják Európát szokatlan, izgalmas hangszerelésű dalaikkal, melyek hallatán tanúi lehetünk amint Ali Farka Touré Tom Waits-szel találkozik, s ahogy a Muzsikás Együttes tagjai a Wovenhanddel koccintanak Townes Van Zandt egészségére.
A trió eredményei közé tartozik két Németországban is megjelent lemeze, koncertvideói, melyeket Budapesten az A38 hajó, a Haldern Pop Festival-on pedig a legendás Rockpalast rögzített, illetve az idei évben portugál Dead Combo gitárosával Tó Trips-el közösen adott teltházas koncertjük a Magyar Zene Háza nagytermében.
A ZENEKAR
Kiss Krisztián – koboz, tenorszaxofon, ír buzuki
Szabó Mátyás – basszusgitár, akusztikus basszusgitár
Lo Buglio Vincenzo – ének

Messessippi-koncert
2026-05-09 17:00 - 18:00 | Csobánka tér, Csobánka tér 5., Budapest, Pest, 1039, Magyarország
A 2013-ban alakult Messessippi különleges zenei világa eltér a megszokott és a jól ismert formáktól. Dalaik egyszerre idézik meg a 70-es évek pszichedelikus woodstocki szabadságát, a delta blues füstös melankóliáját, és a magyar népzene hagyományait. Előadásuk mélyről jövő, őszinte hangon szól az útról, a szabadságról, a vágyakozásról – emberi létünk fontos kérdéseiről. A Messessippi élő fellépései minden alkalommal különleges atmoszférát teremtenek: hol egy hangulatos klubban, hol egy szabadtéri fesztiválon varázsolják el a közönséget elképesztően nagy energiájukkal, sodró lendületükkel és közvetlenségükkel. A színpadon egyszerre szólal meg a dobfelszerelés, a szájharmonika és az ének, továbbá néhány olyan különleges hangszer is feltűnik, mint például a sakktáblából készült gitár, vagy az ír buzuki.
Az együttes több alkalommal volt neves fesztiválok és színpadok fellépője, mint például a Művészetek Völgye, a Misztrál Fesztivál, a Kobuci, vagy a Magyar Zene Háza. Előzenekarként turnézott Ferenczi György és az 1ső Pesti Rackákkal, illetve Szabó Balázs Bandájával.
Tagok:
Fejér Simon Pál- gitár, ének
Borsi Ferenc -akusztikus gitár,banjo
Szert Zsigmond – dobok, szájharmonika
Takács Szabolcs – basszusgitár
További információk a facebook eseményben:
https://www.facebook.com/events/26820622034271302/

Baló Sámuel Trió
2026-05-09 16:30 - 17:30 | Szentlélek tér, Szentlélek tér 1., Budapest, Pest, 1033, Magyarország
A 2020 tavaszán megalakult trióban Baló Sámuel, Miskolczi Márk és Richter Ambrus tehetsége adódik össze. Együttesük a hagyomány és innováció közti egyensúly fenntartására törekszik, a hangsúlyt pedig a szabad művészi kifejezésre és a spontaneitásra helyezik, így dinamikus koncertjeiken nagy szerepet kap az improvizáció és a zenei párbeszéd, ami általában a felfedezés élményét tartogatja mind saját maguk, mind a közönség számára.

Zöld Óbuda: Fenntarthatósági beszélgetés
2026-05-09 16:00 - 17:00 | Zichy udvar, Szentlélek tér, Budapest, Pest, 1033, Magyarország
16:00-17:00
„Zöld Óbuda” fenntarthatósági beszélgetés: Dr. Dexler Dóra (ügyvezető, c. egyetemi docens – Ökológiai Mezőgazdasági Intézet), Katz Zoltánné Meszlényi Mária (irodavezető főkertész, III. kerület), Simon Gergely (vegyianyag-szakértő, Greenpeace Magyarország)
Helyszín: Zichy-udvar
Fotó: Faragó Csaba: Békásmegyeri hajnal

Lázár tesók - koncert
2026-05-09 16:00 - 17:00 | Csobánka tér, Csobánka tér 5., Budapest, Pest, 1039, Magyarország
A Lázár tesók egy magyar akusztikus/minimalista duó, amelyet az Esti Kornél és a Pegazusok Nem Léteznek zenekarokból ismert testvérpár, Lázár Domokos és Lázár Ágoston alkot. A formáció a két zenész intimebb, letisztultabb dalait szólaltatja meg, gyakran vonósokkal vagy zongorával kiegészülve.
További információk a facebook eseményben:
https://www.facebook.com/events/979945371271846/

Pulcinella kertészkedik: Fergeteges humorú bábjáték, élő zenével kísérve a Ziránó Színház előadásában
2026-05-09 16:00 - 16:45 | Zichy udvar, Szentlélek tér, Budapest, Pest, 1033, Magyarország
Pulcinella nem más, mint Vitéz László itáliai testvére.
Legjobban enni, inni és aludni szeret, s emiatt gyakran pórul jár. Nem csak azért, mert felesége, a bűbájos Rosetta folyton veszekszik vele, hanem azért is, mert legédesebb álma közben egy ravasz és mindenre elszánt nyúl dézsmálja kertjük gyümölcseit.
Ajánlott: 3 éves kortól
Rendezte: Kovács Géza Blattner-díjas rendező
Tervezte és készítette: Boráros Szilárd
Játsszák: Pfeifer Zsófia, Varga Péter

Szobor és humor a Kádár-korban – Varga Imre művészete
2026-05-09 15:00 - 16:30 | Varga Imre Gyűjtemény, Laktanya utca 17., Budapest, pest, 1033
Varga Imre Gyűjtemény
1033 Budapest, Laktanya utca 7.
2026.05.09. 15:00- kb. 16:30
Szobor és humor a Kádár-korban – Varga Imre művészete
Tárlatvezetés Dr. Schmidt Péterrel, a Varga Imre Gyűjtemény szakmai vezetőjével
2023-ban ünnepeltük Varga Imre (1923-2019) Kossuth-díjas szobrászművész születésének századik évfordulóját. Ekkor került újragondolásra a kiállított életmű, amely mellé eddig ismeretlen, a hagyatékból származó tanulmányrajzok és fotók kerültek elhelyezésre – az alkotói folyamat bemutatása céljából. Felmerül a kérdés: miképp viszonyult a mester egy-egy történelmi személyiséghez vagy eseményhez, melyről szobrot rendeltek tőle? Saját szubjektív hozzáállása mennyire tükröződött egy-egy műben? A jelen vezetés célja, hogy ezzel kapcsolatban Varga Imre humorára fókuszáljon, melyek a műalkotásaiban nyíltan vagy rejtetten érhetők tetten.
A Varga Imre Gyűjteményről
Varga Imre szobrászművész állandó kiállítása 1983-ban nyílt meg Óbudán. Az ötvenes évek végén induló művész a tárlat megnyitásának idejére már jelentős életművel rendelkezett, és a modern magyar szobrászat fontos személyiségévé emelkedett. Az akkori MSZMP pártvezetés és kultúrpolitika kiemelt művészeként számos nagy köztéri szobrászati megbízáshoz jutott, 1980 és 1990 között pedig országgyűlési képviselő, a Hazafias Népfront alelnöke, a Fészek Művészklub elnöke volt. Ezek a tények magyarázzák, miért nyílhatott önkormányzati finanszírozásban önálló bemutató helye még életében a 19. század első felében épült, műemléki védelem alatt álló, klasszicista paraszt-polgár ház kibővített épületében.
Az épület jelentőségét növeli, hogy az egykori Óbudából megőrzött építészeti együttes utcaképének szerves részét alkotja. Az eredetileg U alakú ház keleti oldalán betonoszlopok beépítésével nagy belmagasságú, új összekötő szárnyat emeltek, amivel lehetőséget teremtettek a nagyméretű szobortervek és művek elhelyezésére, valamint a kiállítási teret körbejárhatóvá tették. Így hangulatos belső udvar jött létre, ahol jelenleg Árpádházi Szent Erzsébetnek és férjének, Lajosnak az emlékműve tekinthető meg. A gyűjtemény nagy számban tartalmazza Varga Imre köztéri szobrainak 1:1 méretű, bronzból készült másolatait (Például Derkovits, Radnóti, Móricz, Professzor, Az eltűnő idő) és kismintáit, valamint kisplasztika-változatait. Ez egyben a kiállítás és a szoborparkká alakított kert különlegessége is, ahol a látogató közelről is megszemlélheti a köztéri elhelyezésükben nem mindig megközelíthető szobrokat.
A Varga Imre Gyűjtemény ma a korábban önálló, jelenleg a 2011 óta a Budapesti Történeti Múzeum tagintézményeként működő Budapest Galériához tartozik. A gyűjtemény műtárgy-anyaga a Magyar Állam (Magyar Nemzeti Vagyonkezelő Zrt.) tulajdona, kezelője a BTM – Budapest Galéria. Utóbbi Köztéri Művészeti Alkotások Osztálya gondozza a Főváros területén köztéren álló, fővárosi tulajdonú szobrokat, illetve domborműves emléktáblákat, és mivel Varga Imre munkássága meghatározó a hazai kortárs köztéri szobrászatra nézve, művészete iskolateremtő és ízlésformáló, a Gyűjtemény a Budapest Galéria ezen tevékenységéhez kapcsolódik.
Látogatói információk: https://budapestgaleria.hu/_/varga-imre-gyujtemeny/latogatas/
Nyitva hétfő kivételével minden nap 10:00–18:00 óráig
Pénztárzárás és utolsó belépés: 17:30
Tárlatvezetési díj: 1000 Ft/ fő

Óbuda Napja Díjátadó
2026-05-09 15:00 - 16:00 | Fő tér, Fő tér 3., Budapest, Pest, 1033, Magyarország
2026-ban is átadjuk Óbuda-Békásmegyer Önkormányzat legrangosabb elismeréseit, egész közösségünk nevében megköszönve a díjazottak értékteremtő munkáját.

Katáng Zenekar Gyerekkoncert
2026-05-09 14:30 - 15:30 | Csobánka tér, Csobánka tér 5., Budapest, Pest, 1039, Magyarország
A Katáng zenekar a gyerekeknek írt dalokon, megzenésített verseken keresztül kíván szólni az egész családhoz. Sajátos zenéjük a kelta, magyar, klezmer és balkán népzene hangulataiból merít és jeles magyar költők verseiből táplálkozik. Bensőséges hangulatú dalaikból mesék kerekednek ki, amelyek megmozgatják a gyerekek és a felnőttek fantáziáját. Ennek a világképnek fontos eleme a természet szeretete, az állatok, növények, a természeti jelenségek, így a folyók, források, erdők, mezők világa.
Koncertjeiken sok izgalmas hangszert szólaltatnak meg, többek között kelta hárfát, ír furulyákat, tangóharmonikát, ukulelét, banjot és számos érdekes ütőhangszert.
A zenekar kiemelten fontosnak tartja, hogy a gyerekek és a felnőttek bevonásával, azaz a közönséggel közösen hozza létre a zenei élményt.
A zenekar 2005-ben alakult. Azóta számos rangos helyen, többek között a Művészetek Palotájában, a Millenárison, a Budapesti Tavaszi Fesztiválon, a Nemzetközi Kaleidoszkóp Versfesztiválon, a Vidor Fesztiválon, a Nemzeti Színház színpadán, a Merlin Színházban, a Győri Nemzeti Színházban, a pécsi Zsolnay Negyedben, a Gyerekszigeten és számos iskolában, óvodában lépett fel.

Danubia Rézfúvós Együttes: Rézfúvósok könnyedén
2026-05-09 14:30 - 14:45 | Szentlélek tér, Szentlélek tér 1., Budapest, Pest, 1033, Magyarország
A Danubia szimfonikus zenekar műfaji kísérletezései, gyerekkoncertjei, erős online jelenléte, valamint szociális projektjei nyomán az ország egyik vezető és legkarakteresebb művészeti együttesévé vált az elmúlt években. Hagyomány és innováció mixén alapuló szemlélete különleges programösszeállítású produkciókkal hívja fel az érdeklődők figyelmét. Idén – kisebb formációban – a Danubia Rézfúvós Kvintett szólaltat meg népszerű műveket a klasszikusoktól a filmzenéig az Óbuda Nap látogatóinak.

Előadás: A hajómalmoktól a gőzmalmokig
2026-05-09 14:00 - 14:45 | Zichy udvar, Szentlélek tér, Budapest, Pest, 1033, Magyarország
A hajómalmoktól a gőzmalmokig – előadást tartja: Horváth Péter történész-muzeológus

Fotó: Fortepan/Jurányi Attila

Fővárosi Katasztrófavédelmi Igazgatóság bemutatója
2026-05-09 14:00 - 14:30 | Csobánka tér, Csobánka tér 5., Budapest, Pest, 1039, Magyarország

Kerületi Tánciskolák bemutatója
2026-05-09 13:30 - 14:30 | Fő tér, Fő tér 3., Budapest, Pest, 1033, Magyarország
Az Óbuda Napja programsorozat legfőbb célkitűzése, hogy bemutassa a kerület kulturális gazdagságát az érdeklődők számára, így ebből a sorból nem maradhatnak ki azok a diákok sem, akik zenei és művészeti tanulmányaikkal ugyancsak hozzájárulnak Óbuda kulturális kincseinek gyarapodásához. A hétvégén a kerületi tánc- és zeneiskolák diákjainak előadásai is színesítik a műsort.

Az Ungvár és Óbuda-Békásmegyer között a közelmúltban aláírt testvérvárosi egyezménynek köszönhetően az Ungvári Művészeti Iskola Szivárvány néptáncegyüttese és Eszterlánc népdalegyüttese is csatlakozik a színpadi produkciók sorához.
Az Ungvári Művészeti Iskolában 1996-ban alakult meg az Eszterlánc magyar népdalegyüttes 2012-ben pedig a Szivárvány magyar néptáncegyüttes.
Megalakulásuk óta aktívan részt vesznek különböző fesztiválokon, néptánc és művészeti találkozókon, művészeti rendezvényeken. Évről évre szerepelnek megyei és nemzetközi fesztiválokon és versenyeken, ahol számos rangos díjakat nyertek és magas szakmai elismerést kaptak.
Előadásaikat a művészi igényesség, a professzionalizmus és a magyar dal- és tánchagyományok ápolása jellemzi.
13:30-14:00 OMISK Tánc- és Mozgásművészeti Iskola táncbemutatója
14:00-14:30 Ungvári Művészeti Iskola magyar hagyományőrző táncelőadása

Grimm-Busz Színház: Hetet egy csapásra
2026-05-09 13:30 - 14:15 | Zichy udvar, Szentlélek tér, Budapest, Pest, 1033, Magyarország
A szegény szabólegény, midőn világgá indul, hogy szerencsét próbáljon, találkozik egy kedves nénivel, akitől egy üveg lekvárt kap ajándékba.
A lekvárt azonban a legyek is meg akarják kóstolni. Ezt Péter nem tűrheti, s jókorát csap közéjük. Amikor megszámolja áldozatait, rádöbben, hogy hetet ütött egy csapásra. Ettől kezdve nincs, ami útjába állhatna, hogy elérje álmait.
Péter a gyerekek segítségével legyőzi az útonálló rablót (azért valaki mégis próbálkozik), majd a huncut manót is, aki nem rest elrabolni a királykisasszonyt.

Beszélgetés: Miért jó Óbudán élni?
2026-05-09 12:30 - 17:00 | Zichy udvar, Szentlélek tér, Budapest, Pest, 1033, Magyarország
Miért jó Óbudán élni? – Beszélgetés kerületi művészekkel, sportolókkal: Karalyos Gábor, Marosi Ádám és Gyarmati Fanni
